text: Den vordende mor bliver for tyk
  13 april 2010 kl. 11.53
  Gravide bliver for kraftige, og det er et stigende problem på de danske fødegange. Nu skal kvinderne lære at spise rigtigt - også af hensyn til de børn, de venter.
  I Region Syddanmark hører de gravide til i den tunge ende. De løber en større risiko for at få sukkersyge, forhøjet blodtryk og svangerskabsforgiftning. De kan også få problemer med knæene, og  forældrenes livsstil smitter af på børnene, som derfor også risikerer at bliver overvægtige.
  Gynækologisk-obstetrisk afdeling på Kolding Sygehus er i gang med et projekt, der skal lære kvinderne at styre vægten, både under og efter fødslen. Gravide er delt op i gruppe med otte-ni medlemmer, og de skal inden fødslen møde en jordemoder, der er uddannet til at rådgive om vægt-problemer.
  Projektet er foreløbig kun for gravide i Kolding Kommune.
  